Uznesenie Európskeho parlamentu o severokórejských žiadateľoch o azyl, predovšetkým v Thajsku



Úradný vestník 305 E , 14/12/2006 S. 0262 - 0263



P6_TA(2006)0357 Severokórejskí žiadatelia o azyl, predovšetkým v Thajsku Uznesenie Európskeho parlamentu o severokórejských žiadateľoch o azyl, predovšetkým v Thajsku Európsky parlament, - so zreteľom na svoje predchádzajúce uznesenia o Severnej Kórei, - so zreteľom na pravidlá ustanovené v Dohovore o právnom postavení utečencov z roku 1951 a v jeho protokole z roku 1967, - so zreteľom na článok 115 ods. 5 rokovacieho poriadku, A. keďže v posledných rokoch desaťtisíce obyvateľov Severnej Kórey utieklo zo svojej vlasti z dôvodu utláčania a rozšíreného hladu, niektorí riskovali svoje životy cestujúc cez Čínu, aby sa dostali do Thajska, Vietnamu, Kambodže, Južnej Kórey a ďalších juhovýchodných ázijských krajín, B. keďže Kórejská ľudovodemokratická republika (KĽDR) ratifikovala Medzinárodný pakt o občianskych a politických právach, C. keďže Thajsko sa stalo prechodnou cieľovou stanicou pre obyvateľov Severnej Kórey utekajúcich zo svojej vlasti, čo má za následok zložitú pozíciu thajských orgánov vo vzťahu ku KĽDR, t. j. krajine, s ktorou majú priateľské vzťahy, D. keďže počet severokórejských, barmských, laoských a čínskych utečencov prechádzajúcich cez thajské územie sa za posledný rok značne zvýšil, E. keďže želaním thajských orgánov je presadzovať právne predpisy týkajúce sa nelegálnej imigrácie, F. keďže thajská polícia dňa 22. augusta 2006 zadržala skupinu 175 žiadateľov o azyl, z ktorých bolo 37 mužov, 128 žien a 10 detí, ktorí sa počas posledných dvoch mesiacov ukrývali v opustenom dome v thajskom hlavnom mieste Bangkoku, G. keďže títo žiadatelia o azyl, ktorí predstavujú najväčšiu skupinu Severokórejčanov doteraz zadržaných v Thajsku, boli obvinení z ilegálneho vstupu a predvedení pred súd, ktorý každému z nich udelil pokutu 6000 bahtov (160 USD) a následne im udelil trest 30 dní väzenia, pretože neboli schopní zaplatiť, H. keďže úrad Vysokého komisára OSN pre utečencov v Bangkoku pridelil 16 členom tejto skupiny štatút utečenca a o niekoľko dní sa má uskutočniť ich plánovaný odchod z Thajska do Južnej Kórey, ktorá utečencom zo severu udeľuje občianstvo, I. keďže vlády ako zmluvné strany Dohovoru o právnom postavení utečencov z roku 1951 a jeho protokolu z roku 1967 sú viazané povinnosťou poskytnúť úradu Vysokého komisára OSN pre utečencov prístup k akýmkoľvek štátnym príslušníkom, vrátane Severokórejčanov, ktorí hľadajú azyl v inej krajine, J. keďže situácia zostávajúcich žiadateľov o azyl je naďalej chúlostivá a treba ju neodkladne vyriešiť, 1. ľutuje, rovnako ako v svojich predchádzajúcich uzneseniach, že tisíce občanov Severnej Kórey utekajú zo svojej krajiny z dôvodu útlaku, hladu a hospodárskeho úpadku; 2. vyzýva thajské orgány, aby nevracali utečencov zo Severnej Kórey späť do ich vlasti, kde by títo utečenci a ich rodiny čelili hrozným následkom; 3. žiada Thajsko, ktoré je známe svojou dlhodobou tradíciou pohostinnosti vo vzťahu k utečencom, a ktoré je zodpovedným členom medzinárodného spoločenstva, aby sa v úzkej spolupráci s úradom Vysokého komisára OSN pre utečencov a inými humanitárnymi organizáciami snažilo nájsť pre utečencov zo Severnej Kórey rýchle a prijateľné riešenie tak, že ich po uplynutí 30-dňového trestu väzenia pošle do tretej krajiny podľa ich voľby; 4. vyzýva krajiny schopné prijať týchto utečencov, aby to čo najskôr oznámili, aby utečenci nemuseli byť ďalej zadržiavaní vo väzbe; 5. žiada Komisiu, aby pozorne monitorovala situáciu utečencov zo Severnej Kórey v spolupráci s úradom Vysokého komisára OSN pre utečencov a aby bola v prípade potreby poskytnutá náležitá finančná pomoc; 6. vyzýva Radu a Komisiu, aby sa otázkou utečencov zo Severnej Kórey a žiadateľov o azyl zaoberali na blížiacom sa samite ASEM-u 10. a 11. septembra 2006; 7. vyzýva vládu KĽDR, aby dodržiavala osobitné postupy zavedené Komisiou OSN pre ľudské práva; 8. poveruje svojho predsedu, aby toto uznesenie postúpil Rade, Komisii, vláde Thajského kráľovstva, vláde Kórejskej republiky, vláde Kórejskej ľudovodemokratickej republiky a Vysokému komisárovi OSN pre utečencov. --------------------------------------------------